
Νέα δάπεδα ασφαλείας σε εννέα παιδικές χαρές του Δήμου Κιλκίς 
Καινούρια δάπεδα, στρωμένα με παιδικά μοτίβα σε χαρούμενα χρώματα είναι η εικόνα που παρουσιάζουν εννέα παιδικές χαρές του Δήμου Κιλκίς, ύστερα από την ολοκλήρωση των τεχνικών εργασιών αναβάθμισής τους.
Η αισθητική παρέμβαση κάνει πιο ελκυστικό αλλά και πιο ασφαλές το παιδικό παιχνίδι αφού η επιφάνεια του δαπέδου είναι επενδυμένη με χυτό αντικραδασμικό υλικό, που προστατεύει τα παιδιά από τραυματισμούς σε περίπτωση πτώσης.
Το συνεργείο της αναδόχου εταιρίας αφαίρεσε φθαρμένες και παλιές πλάκες των παιδικών χαρών και τις αντικατέστησε με χυτό αντικραδασμικό τάπητα, σε διάφορα σχέδια και χρωματισμούς.
Επιστρώσεις καινούριων δαπέδων πραγματοποιήθηκαν στις παιδικές χαρές της Βάρναλη – Ελύτη, του Skate, έναντι του ΟΑΕΔ, σε τμήμα του πάρκου της  Φιλιππουπόλεως και στις παιδικές χαρές του Ηλιολούστου, του Λαοδικηνού, του Παλαιού Γυναικοκάστρου, του Πεδινού και του Σταυροχωρίου. 
Η εργολαβία θα κλείσει με ανάλογες παρεμβάσεις στο πάρκο του Ζωοπάζαρου, στο Ειδικό Σχολείο Κιλκίς και στις παιδικές χαρές Ευκαρπίας και Καστανιών.      
Τα έργα αντικατάστασης των δαπέδων χρηματοδοτούνται με 590.000 ευρώ από τους ΚΑΠ Επενδυτικών Πόρων. 
Στον προγραμματισμό της τεχνικής υπηρεσίας έχουν περιληφθεί οι αποκαταστάσεις δαπέδων και σε άλλες είκοσι επτά αδειοδοτημένες παιδικές χαρές, με σκοπό την ασφάλεια των παιδιών, και αυτή την περίοδο ‘’τρέχουν’’ δύο ξεχωριστοί διαγωνισμοί για την υλοποίηση των απαιτούμενων τεχνικών εργασιών. 
Αντικαταστάσεις δαπέδων θα γίνουν στις παιδικές χαρές Μεγάλης Βρύσης, Μελανθίου, Μεταλλικού (Δημοτική Ενότητα Κιλκίς), Γαλλικού, Καμπάνη, Νέας Σάντας, Πυργωτού (Δημοτική Ενότητα Γαλλικού), Αμαράντων, Δοϊράνης, Δροσάτου (Δημοτική Ενότητα Δοϊράνης), Κεντρικού, Τερπύλλου (Δημοτική Ενότητα Κρουσσών), Αγίας Παρασκευής, Άνω και Κάτω Σουρμένων, Λιθωτού (Δημοτική Ενότητα Μουριών), Ανθοφύτου, Κάτω Αποστόλων, Μαυρονερίου, Μικροκάμπου, Νέου Αγιονερίου, Νέου Γυναικοκάστρου, Παλαιού Αγιονερίου (Δημοτική Ενότητα Πικρολίμνης), Κορομηλιάς, Μεγάλης Στέρνας, Πλαγιάς και Χέρσου (Δημοτική Ενότητα Χέρσου). 
Προβλέπεται ακόμη να κατασκευαστούν τρεις καινούριες παιδικές χαρές σε Ελευθεροχώρι,  Ξυλοκερατιά και Χειμαδιό. 
